Document ID: 32013D0410

KOMISJONI RAKENDUSOTSUS,
10. juuli 2013,
Euroopa Liidu rahalise toetuse kohta liikmesriikide kalanduse kontrolli programmidele 2013. aastal
(teatavaks tehtud numbri C(2013) 4256 all)
(Ainult bulgaaria-, eesti-, hispaania-, hollandi-, inglis-, itaalia-, kreeka-, leedu-, läti-, malta-, poola-, portugali-, prantsus-, rumeenia-, rootsi-, saksa-, sloveeni-, soome- ja taanikeelne tekst on autentsed)
(2013/410/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas (1), eriti selle artiklit 21,
ning arvestades järgmist:
(1)
Komisjon määras 9. oktoobri 2012. aasta kirjas kindlaks eelisvaldkonnad, mida liit kalanduse kontrolli programmide raames rahastab. Need eelisvaldkonnad hõlmavad liikmesriigi kontrollisüsteemi tõhustamist, mootori võimsuse mõõtmisi ja kalandustoodete jälgitavust. Komisjon täpsustas oma 14. mai 2012. aasta kirjas ka nõudeid, mida ettevõtjad ja liikmesriigid peavad täitma, kui nad jälgitavuse projektidesse investeerivad.
(2)
Määruse (EÜ) nr 861/2006 artikli 20 kohaselt on liikmesriigid esitanud komisjonile 2013. aasta kalanduse kontrolli programmid koos taotlustega liidu rahalise toetuse saamiseks, et katta programmi projektide kulusid.
(3)
Sellest lähtuvalt ning eelarvepiiranguid arvestades on koos programmidega esitatud liidu rahalise toetuse taotlused tagasi lükatud selliste mitteprioriteetsete meetmete rahastamiseks nagu automaatsete identifitseerimissüsteemide paigaldamine (AIS) kalalaevade pardale, koolitusprogrammid, mis ei ole seotud liikmesriikide kontrollisüsteemi tehtavate tõhustamistega, samuti patrull-laevade ja -õhusõidukite ost ja uuendamine, kuna need ei käsitlenud eelisvaldkondi.
(4)
On asjakohane määrata kindlaks liidu rahalise toetuse maksimumsummad ja toetuse määrad määruse (EÜ) nr 861/2006 artikliga 15 ettenähtud piirides ning sätestada toetuse andmise tingimused.
(5)
Jälgitavuse projektide puhul on oluline tagada, et neid arendataks välja rahvusvaheliselt tunnustatud standardite alusel vastavalt komisjoni 8. aprilli 2011. aasta rakendusmääruse (EL) nr 404/2011 (millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad) (2) artikli 67 lõikele 8.
(6)
Liidu toetuse saamiseks esitatavaid taotlusi hinnati nende vastavuse alusel eeskirjadele, mis on sätestatud komisjoni 11. aprilli 2007. aasta määruses (EÜ) nr 391/2007, milles sätestatakse nõukogu määruse (EÜ) nr 861/2006 üksikasjalikud rakenduseeskirjad seoses liikmesriikide kuludega, mis kaasnevad ühise kalanduspoliitika suhtes kohaldatavate seire- ja kontrollisüsteemide rakendamisega (3).
(7)
Komisjon hindas projekte, mille maksumus ei ületa 40 000 eurot (ilma käibemaksuta) ja valis välja need, mille puhul on liidu kaasrahastamine põhjendatud, arvestades taotleja liikmesriigi kontrollisüsteemi võimalikku tõhustamist nende projektide abil.
(8)
Et soodustada investeeringuid komisjonis kindlaksmääratud eelisvaldkondadesse ning pidades silmas finantskriisi negatiivset mõju liikmesriikide eelarvetele, tuleks eelisvaldkondadega seotud kulude puhul kehtestada kõrge kaasrahastamise määr määruse (EÜ) nr 861/2006 artiklis 15 sätestatud piirides.
(9)
Toetuse saamiseks peavad automaatsed lokaliseerimisseadmed ning elektroonilised registreerimis- ja aruandlusseadmed kaubanduslaeva pardal vastama nõuetele, mis on kehtestatud rakendusmäärusega (EL) nr 404/2011.
(10)
Käesoleva otsusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese
Käesoleva otsusega nähakse ette liidu 2013. aasta rahaline toetus kulude katmiseks, mis tekivad liikmesriikidel 2013. aastal ühise kalanduspoliitika järelevalve- ja kontrollisüsteemi rakendamisel, nagu on osutatud määruse (EÜ) nr 861/2006 artikli 8 lõike 1 punktis a.
Artikkel 2
Täitmata kulukohustuste lõpetamine
Asjaomane liikmesriik teeb 30. juuniks 2017 kõik maksed, mille hüvitamist taotletakse. Pärast kõnealust tähtaega liikmesriigi poolt tehtud maksed hüvitamisele ei kuulu. Käesoleva otsusega seotud eelarveassigneeringud vabastatakse hiljemalt 31. detsembriks 2018.
Artikkel 3
Uus tehnoloogia ja IT-võrgud
1. Selleks et hüvitada I lisas osutatud projektide rakendamisel tekkinud kulud, mis on seotud uue tehnoloogia ja arvutivõrkude kasutuselevõtuga, et võimaldada tõhusat ja turvalist andmete kogumist ja haldamist seoses kalandustegevuse seire, kontrolli ja järelevalvega ning samuti mootorivõimsuse kontrolliga, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Jälgitavuse projektide puhul on liidu toetus kuni 1 000 000 eurot, kui investeeringuid teevad liikmesriikide ametiasutused, ja kuni 250 000 eurot, kui tegemist on erainvesteeringutega. Üks eraettevõtja võib liikmesriigi ja rahastamisotsuse kohta esitada maksimaalselt kaks projekti. Eraettevõtjate teostatavate jälgitavuse projektide koguarv on kaheksa projekti liikmesriigi ja rahastamisotsuse kohta.
3. Selleks et lõikes 2 osutatud rahalist toetust saada, peavad kõik käesoleva otsuse kohaselt kaasrahastatavad projektid vastama määrusega (EÜ) nr 1224/2009 (4) ja määrusega (EL) nr 404/2011 kehtestatud kohaldamisnõuetele.
4. Selleks et hüvitada I lisas osutatud projektide rakendamisel tekkinud muid kulusid, võib anda rahalist toetust, mis katab 50 % abikõlblikest kuludest, kuid jääb kõnealuses lisas sätestatud piiridesse.
Artikkel 4
Automaatsed lokaliseerimisseadmed
1. Selleks et hüvitada II lisas osutatud projektide rakendamisel tekkinud kulud, mis on seotud selliste automaatsete lokaliseerimisseadmete ostmise ja pardale paigaldamisega, mis võimaldavad kalapüügi seirekeskusel teha laevaseiresüsteemi abil laevade kaugseiret, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Lõikes 1 osutatud rahaline toetus arvutatakse hinna alusel, milleks on kuni 2 500 eurot laeva kohta.
3. Lõikes 1 osutatud rahalise toetuse saamiseks peavad automaatsed lokaliseerimisseadmed vastama komisjoni määruses (EÜ) nr 2244/2003 (5) sätestatud nõuetele.
Artikkel 5
Elektroonilised registreerimis- ja aruandlussüsteemid
Et hüvitada III lisas osutatud projektide rakendamisel tekkinud kulud, mis on seotud elektroonilise registreerimis- ja aruandlussüsteemi jaoks vajalike osade väljatöötamise, ostmise, paigaldamise ja tehnilise abiga, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
Artikkel 6
Elektroonilised registreerimis- ja aruandlusseadmed
1. Et hüvitada IV lisas osutatud projektide rakendamisel tekkinud kulud, mis on seotud selliste elektrooniliste registreerimis- ja aruandlusseadmete ostmise ja pardale paigaldamisega, mis võimaldavad laevadel kalandustegevuse andmed registreerida ja kalapüügi seirekeskusele elektrooniliselt edastada, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Ilma et see piiraks lõike 4 kohaldamist, arvutatakse lõikes 1 osutatud rahaline toetus hinna alusel, milleks on kuni 3 000 eurot laeva kohta.
3. Rahalise toetuse saamiseks peavad elektroonilised registreerimis- ja aruandlusseadmed vastama rakendusmääruses (EL) nr 404/2011 sätestatud nõuetele.
4. Selliste seadmete puhul, mis täidavad nii elektroonilise registreerimis- ja aruandlussüsteemi kui ka laevaseiresüsteemi ülesandeid ning mis vastavad rakendusmääruses (EL) nr 404/2011 sätestatud nõuetele, arvutatakse käesoleva artikli lõikes 1 osutatud rahaline toetus hinna alusel, milleks on kuni 4 500 eurot laeva kohta.
Artikkel 7
Katseprojektid
Selleks et hüvitada V lisas osutatud projektide rakendamisel tekkinud kulud, mis on seotud uue tehnoloogia rakendamise katseprojektidega, võib anda rahalist toetust, mis katab 50 % abikõlblikest kuludest, kuid jääb antud lisas sätestatud piiridesse.
Artikkel 8
Liidu suurim toetus
Liidu suurim toetus liikmesriigi kohta on järgmine:
(eurodes)
Liikmesriik
Riiklikus kalanduse kontrollikavas kavandatud kulud
Käesoleva otsuse kohaselt välja valitud projektidega seotud kulud
Liidu suurim toetus
Belgia
1 369 250
1 369 250
1 232 325
Bulgaaria
15 339
15 339
13 805
Taani
6 801 633
5 226 502
4 691 350
Saksamaa
17 502 400
4 291 800
3 794 200
Eesti
280 000
280 000
252 000
Iirimaa
1 200 000
1 200 000
1 080 000
Kreeka
1 370 029
1 370 029
1 153 026
Hispaania
12 186 266
9 137 042
7 562 370
Prantsusmaa
5 373 796
5 363 796
4 811 416
Itaalia
7 480 000
2 160 000
1 944 000
Küpros
600 000
600 000
540 000
Läti
192 735
192 735
173 462
Leedu
389 539
389 539
350 585
Malta
1 375 002
1 228 802
636 605
Madalmaad
3 264 205
2 389 410
2 142 252
Poola
3 422 251
3 322 251
2 990 026
Portugal
1 608 900
703 500
633 150
Rumeenia
769 000
419 000
313 100
Sloveenia
315 100
293 400
241 500
Soome
1 682 500
1 682 500
1 514 250
Rootsi
1 392 838
1 392 838
1 253 555
Ühendkuningriik
1 039 444
1 039 444
816 423
Kokku
69 630 227
44 067 177
38 139 400
Artikkel 9
Adressaadid
Käesolev otsus on adresseeritud Belgia Kuningriigile, Bulgaaria Vabariigile, Taani Kuningriigile, Saksamaa Liitvabariigile, Eesti Vabariigile, Iirimaale, Kreeka Vabariigile, Hispaania Kuningriigile, Prantsuse Vabariigile, Küprose Vabariigile, Itaalia Vabariigile, Läti Vabariigile, Leedu Vabariigile, Malta Vabariigile, Madalmaade Kuningriigile, Poola Vabariigile, Portugali Vabariigile, Rumeeniale, Sloveenia Vabariigile, Soome Vabariigile, Rootsi Kuningriigile, Suurbritannia ja Põhja-Iiri Ühendkuningriigile.
Brüssel, 10. juuli 2013

Labels: 2
7
6
12
18
15